Gandia aprova l'Oferta Pública d'Ocupació 2025 per unanimitat de les forces sindicals i l'administració
04 juny 2025

## Gandia aprova l'Oferta Pública d'Ocupació 2025 per unanimitat de les forces sindicals i l'administració04 juny 2025Última actualització: 04 juny 2025

![](../gestion/img/4419f40ed95ba207c1ef18654c98b2b96fffc5d58132af0c2be625b10369486d.jpg)  
  

El regidor delegat d’Administració, Govern Interior i Recursos Humans, **Adrián Vila**, ha informat que l’Ajuntament de Gandia va acordar ahir l’Oferta Pública d’Ocupació per a l’exercici actual.

  
Un acord del qual Vila s’ha mostrat satisfet, ja que ha comptat amb el vistiplau de totes les forces sindicals representades al consistori. El regidor ha destacat el treball realitzat per totes les parts implicades i la bona predisposició per arribar a un acord que satisfà tots els agents involucrats.

D’aquesta manera, el document contempla:  
D’una banda, el **torn lliure**, en el qual s’inclouen una plaça de treballador/a social, quatre places d’auxiliar administratiu/iva, una d’electricista, una de fontaner/a, tres places de tècnic/a auxiliar per al Departament de Política Festiva, una de tècnic/a per a Educació, una de Guàrdia Rural i una de tècnic/a de modernització i organització.

Pel que fa a la **promoció interna**, l’acord preveu deu places d’auxiliar administratiu/iva, una de topògraf/a, una de TAEM de Biblioteca i una altra assignada al Departament d’Esports.

  
Vila també ha incidit que, a més de l’Oferta Pública d’Ocupació de 2025, s’han acordat les bases dels processos selectius per a capatàs, oficial de manteniment, animador/a cultural i tècnic/a de prevenció de riscos laborals. Paral·lelament, s’aprovaren un conjunt de set modificacions puntuals en la Relació de Llocs de Treball.

Finalment, el responsable de l’àrea ha explicat que s’ha acordat treballar conjuntament durant les pròximes setmanes en les tasques relacionades amb la signatura del Contracte Programa 2025-2028 entre la Generalitat i l’Ajuntament de Gandia, la carrera professional i el trasllat —tercera fase de l’acord— de la productivitat al complement específic en la Policia Local.

“_Hem pogut aprovar una OPE per unanimitat i assolir altres acords molt importants. Açò ens permet afrontar els reptes del futur i cobrir les necessitats de les nostres veïnes i veïns_”, ha declarat Vila, qui ha afegit que, gràcies al treball conjunt amb els sindicats, “_ens anticipem als pròxims desafiaments i els afrontem amb una administració sòlida, on totes les parts estan implicades i compromeses_”.

[Twittear](https://twitter.com/share)